ANALIZA PRIMEROV: PSIHOLOŠKE INTERVENCIJE S POMOČJO ŽIVALI
Namen vaje
Na konkretnem primeru prepoznajte psihološki cilj, vlogo terapevta in živali, možne mehanizme spremembe ter etična vprašanja. Predlagajte, kako bi spremljali uspešnost intervencije.
Povzetki so pripravljeni po: Fine, A. H. (ur.). (2015). Handbook on Animal-Assisted Therapy, 4. izdaja.
PRIMER 1: Diane — SELEKTIVNI MUTIZEM IN psička Puppy
Vir: 11. poglavje
Diane je deklica s selektivnim mutizmom. V vrtcu ne govori in se ob približevanju drugih ljudi prestraši. Starši poiščejo strokovno pomoč.
Ob prvem srečanju se Diane ne odzove na terapevtovo predstavitev, vendar začne božati njegovo zlato prinašalko Puppy. Med stikom s psico se nasmiha. Terapevt nato psico pokliče k sebi in se odpravi proti notranjemu prostoru. Ko opazi dekličino razočaranje, ji pove, da lahko psico prikliče z besedami »Puppy, pridi«. Diane jo tiho pokliče. Terapevt psici nakaže, naj se vrne k deklici.
Terapevt nato sede poleg njiju, prizna, da je govorjenje z neznanimi ljudmi zanjo težko, in jo vpraša, kaj ji je pri psici všeč. Diane po kratkem obotavljanju odgovori. Ob koncu srečanja se od psice tudi besedno poslovi.
Avtor opisuje nadaljnjih pet mesecev obravnave, v katerih naj bi Diane razvila več zaupanja za govorjenje in interakcijo z drugimi. Vinjeta ne vsebuje sistematičnih meritev, s katerimi bi lahko ločili prispevek psice od drugih sestavin obravnave.
Poseben izziv za skupino: Presodite terapevtovo odločitev, da možnost vrnitve psice poveže z dekličinim govorom. Kako bi razlikovali med podporno spodbudo in pritiskom? Kakšno drugo možnost sodelovanja bi lahko ponudili?

PRIMER 2: MARJORIE — ZAUPANJE IN ODNOS S KONJEM
Vir: 12. poglavje
Marjorie je 35-letna mati dveh osnovnošolskih otrok. Dve leti po ločitvi se še vedno sooča z depresivnimi in anksioznimi težavami ter dvomi vase. V terapiji že raziskuje prepričanja o sebi in vzorce svojega vedenja. Terapevtka, ki se je dodatno usposobila za psihoterapijo s pomočjo konj, jo povabi k nekaj srečanjem s svojima konjema.
Marjorie je sprva negotova. Eden od konj se ji večkrat približa od zadaj in položi glavo nad njeno ramo. Ker je velik, jo skrbi, da bi jo podrl. Terapevtka ubesedi njeno skrb in negotovost glede zaupanja konju. V naslednjih srečanjih se Marjorie postopoma sprosti in konja poimenuje Shadow.
Na petem srečanju ga želi skrtačiti. Med krtačenjem se konj nekoliko nasloni nanjo, ona pa nanj. Terapevtka opozori na njuno medsebojno opiranje in na to, da je Marjorie videti zadovoljna. Marjorie ob tem pove, da se doslej ni mogla na nikogar opreti in je morala biti vedno močna. Izkušnja odpre pogovor o zaupanju drugim in sebi.
Vinjeta opisuje pomemben trenutek v terapevtskem procesu, ne prikazuje pa sistematične ocene sprememb v vsakdanjem življenju.
Poseben izziv za skupino: Ločite vedenje konja, klientkino doživljanje in terapevtkino interpretacijo. Kako bi raziskovali pomen izkušnje, ne da bi predpostavili, da konj razume klientkine težave ali jo namerno podpira?

PRIMER 3: JOSHUA — ADHD IN URAVNAVANJE IMPULZOV
Vir: 12. poglavje
Joshua je osemletni deček z ADHD in težavami pri uravnavanju impulzov. V terapevtskem srečanju sodeluje s psom v strukturirani igri Go Wild and Freeze, pri kateri se izmenjujeta aktivnost in umirjanje.
Dejavnost zahteva, da otrok pomaga psu preiti iz dejavnega v umirjeno stanje. Da bi se pes lahko umiril, mora tudi otrok uravnavati svoje gibanje in vedenje. Terapevt določa potek in trajanje posameznih delov. Knjiga poudarja, da mora poznati varno izvedbo in preprečiti previsoko vzburjenost psa.
Joshua sprva težko ostane dovolj miren, da bi se pes povsem umiril. Postopoma mu uspe biti s psom miren tri minute. Nato igro predstavi svoji mami, ki je terapevtu že povedala za lastne težave z ADHD in impulzivnostjo.
Mama pozneje poroča, da je postala bolj pozorna na načine lastnega umirjanja ter na pomen bolj sproščenega pristopa pri pomoči sinu. Opis ne vsebuje sistematičnih podatkov o tem, ali se je Joshuovo uravnavanje impulzov izboljšalo tudi v šoli ali drugih okoliščinah.
Poseben izziv za skupino: Ali uspešno umirjanje med igro pomeni tudi boljše samouravnavanje v vsakdanjem življenju? Kako bi preverili prenos spretnosti in hkrati preprečili preobremenitev psa?


DELOVNI LIST ZA SKUPINSKO ANALIZO
Odgovore utemeljite z opisom primera. Če podatka ni, napišite »ni navedeno«. Svoje predloge jasno označite.
1. Kaj vemo in česa ne vemo?
Zapišite dve pomembni informaciji iz vinjete in dva podatka, ki bi ju potrebovali pred načrtovanjem intervencije.
· Iz opisa vemo: __________________________________________
· Iz opisa vemo: __________________________________________
· Dodatno bi morali izvedeti: _______________________________
· Dodatno bi morali izvedeti: _______________________________

2. Kaj je psihološki cilj?
Oblikujte en konkreten cilj. »Dobro počutje« ali »stik z živaljo« sama po sebi še nista dovolj natančna.
· Naš predlog cilja: _______________________________________
Po katerem vedenju ali izidu bi prepoznali napredek?

3. Kaj prispevata terapevt in žival?
· Terapevtova konkretna ravnanja: ___________________________
· Vloga živali v dejavnosti: _________________________________
Kaj bi se pri dejavnosti spremenilo, če živali ne bi bilo?

4. Kako bi lahko nastala sprememba?
Predlagajte največ dva psihološka mehanizma. Pri vsakem pojasnite povezavo z dogodkom iz vinjete. Mehanizma obravnavajte kot možni razlagi.
	Možni mehanizem
	Kaj v primeru podpira to razlago?

	1.
	

	2.
	


Navedite še eno alternativno razlago spremembe, ki ni specifična za prisotnost živali:
5. Kako bi zaščitili uporabnika in žival?
Kako bi uporabniku omogočili izbiro ali zavrnitev sodelovanja?
Katere znake nelagodja pri uporabniku bi spremljali?
Katere znake nelagodja ali preobremenitve pri živali bi spremljali?
Kdaj bi dejavnost prilagodili ali prekinili?
Katere kompetence bi potreboval izvajalec oziroma tim?

6. Kako bi spremljali uspešnost?
Predlagajte preprost načrt evalvacije. Raziskave vam ni treba izvesti.
	Vprašanje
	Predlog skupine

	Kaj bi spremljali pred začetkom?
	

	Kaj bi spremljali med srečanji?
	

	Kako bi preverili spremembo zunaj srečanj?
	

	Kako bi spremljali dobrobit živali?
	


7. Odgovorite na posebni izziv svojega primera


8. Sklep skupine
Kratka predstavitev
V največ petih minutah predstavite:
· psihološki cilj in predlagani mehanizem;
· eno ključno etično dilemo;
· način spremljanja spremembe;
· eno omejitev sklepov, ki jih lahko izpeljemo iz vinjete.

